Dagny Sibblund

Dagny Sibblund Forslund (født 1917 i Jakobsnes, som Dagny Sneve, død 2003 i Sverige) var en norsk partisan under andre verdenskrig.

 Liv og virke 

 Ekteskap i 1935 
Dagny Sneve giftet seg i 1935 med Alf Edgar Sibblund.«Våre falne»: 1939–1945, side 103.

 Invasjon og flukt i 1940 
Da tyske styrker invaderte Norge i 1940 var hun lærer i Finnmark. Hun gikk aktivt inn i arbeidet med å bygge opp en lokal etterretningsorganisasjon, men mangel på erfaring blant medlemmene førte til at den stod i fare for å rakne høsten 1940. Dermed måtte hun og andre komme seg ut av landet, og sammen med ektemannen flyktet hun 13. september 1940 først til det russisk-norske tettstedet Sippnavalokk på Fiskerhalvøya, og senere inn i Sovjetunionen, til Murmansk. 

 Sovjetunionen 
Fra Murmansk ble hun evakuert til et sted på den andre siden av Uralfjellene, mens ektemannen sammen med andre nordmenn drev illegalt arbeid i Finnmark. Ved årsskiftet 1941/1942 meldte hun seg frivillig til etterretningsarbeid som norsk tolk for Sovjetunionen. Hun ble deretter stasjonert i Murmansk, og aktiv som radiotelegrafist i Nordflåten sammen med blant andre Borgny Eriksen og Rasmus Rydningen.Finnmarken: «Skipene som møtte døden», 2. mars 2013, side 12-14. Hun ble ikke aktiv som partisan før mannen ble drept da flyet han var om bord i, ble skutt ned over Finland. Hun ønsket å utdanne seg til fallskjermsoldat for å fortsette der han slapp, og i boken Kvinnenes forsvarshistorie (1990) omtaler forfatteren Grethe Værnø henne som en «legendarisk skikkelse», og fortsetter: «Dagny Sibblund – kald og rolig, slank og vever og 1,62 på strømpelesten».Værnø, Grethe: «Kvinnenes forsvarshistorie», side 77, 1990. I et intervju med avisen VG i 1994 beskriver Dagny Sibblund sin reaksjon på ektemannens død slik: «Jeg ble forbannet. Mer sint enn tynget av sorg. Jeg bestemte meg for å ta hans plass. Jeg ville være med og frigjøre Finnmark fra nazistene.»

 Partisankrigen i 1944 
I partisankrigen i Finnmark deltok hun i Petsamo-Kirkenes offensiven og hoppet 20. oktober 1944 i fallskjerm ut over Varangerhalvøya sammen med Trygve Eriksen fra Kiberg for å forberede landgangen for en Sovjetisk marineinfanteriavdeling på Langbunes i Kiberg. Ifølge henne satte de en klar betingelse for å delta: Vi sa klart fra til sovjeterne at forutsetningen var at den sovjetiske armeen forlot Norge igjen etter frigjøringen. Med dette ble hun Norges første kvinnelige fallskjermhopper.

Sibblund og Eriksen landet i en myr hundre meter fra de tyske stillingene der de skjulte seg i tre døgn. De fikk etterhvert kontakt med lokalbefolkningen og kunne rapportere til sovjeterne at tyskerne var på retrett i Finnmark. Etter enda et nesten-møte med tyskerne kom partisanene frem til Kirkenes, og Sibblund reiste videre til Murmansk, der frostskadene hennes ble behandlet på et sykehus.

 Tilbake til Norge i mars 1945 
Hun vendte i mars 1945 tilbake til Norge og Jakobsnes, der hun giftet seg med bygningsarbeideren Sixten Forslund fra Sverige.

 Etter krigen 
Etter krigen ble partisanene møtt med skepsis og mistenkt for å spionere for Sovjetunionen. Dette eskalerte og en dag ble hennes svenske ektemann kalt «russerspion», han slo vedkommende og det endte med at han ble utvist fra Norge. I Stortingets spørretime i 1949 stilte stortingsrepresentant Løvlien spørsmål til statsråd Gundersen om grunnlaget for at Dagny Sibblunds ektemann Sigvard Forslund var blitt utvist fra Norge. Statsråden svarte at ingen person ved navn Forslund var blittt utvist, men at den svenske bygningsarbeideren Lars Sixten Forslund hadde valgt å forlate landet da hans tidsbegrensede oppholdstillatelse utløp. I 1949 flyttet Dagny Sibblund Forslund til Sverige, og i 1994 var hun bosatt i Örnsköldsvik.

 NRK-intervju i 1992 
I oktober 1992 sendte NRK en reportasje i programserien Antennetimen om fire partisankvinner som frem for første gang. Programmet var laget av Torill Svaar. De fire intervjuobjektene Helen Hansen, Oddny Johnsen, Borgny Schanche og Dagny Forslund (tidligere Sibblund) fortalte om sin virksomhet under krigen, deriblant om sine opphold i Murmansk, samt om forfølgelsen og trakasseringen i Finnmark etter krigen. Reportasjen var laget av Torill Svaar.

 Portrett i «Roseslottet» 
Dagny Sibblund Forslund er en av krigsheltene som er portrettert av Vebjørn Sand og innlemmet i den utendørs kunstinstallasjonen «Roseslottet» i Oslo.

 Referanser 
Stortingsforhandlinger 1949 S.tid. 2378—2379: Fra repr. Løvlien om hvorfor den svenske statsborger Sigvard Forslund er utvist fra Norge,

Westrheim, Harry: «Landet de brente : tvangsevakueringen av Finnmark og Nord-Troms høsten 1944», side 41-42, 1978.

Kategori:Norske partisaner
Kategori:Telegrafister
Kategori:Personer fra Vadsø kommune
Kategori:Fødsler i 1917